Notum sit tam filiis Matiscensis ecclesie quam aliis fidelibus christianis quod Stephanus canonicus de Calomonte, in presentia domni Berardi Matiscensis episcopi et suorum clericorum, dedit unum mansum in pago Lugdunense atque parrochia de capella que est Beati Petri regularium canonicorum in Brutoria villa, cum omnibus appendiciis. In manso isto residet Wichardus prudens rusticus qui debet in servitio, in Pascha Domini agnum unum, in cisione prati sex nummos, in cisione messium unum prandium cum pluribus sociis et unum sextarium avene, in vindemiis similiter XII denarios; in Nativitate Domini XII denarios, III panes, dimidium sextarium vini; in initio Quadragesime unum caponem, in medio Quadragesime sex nummos. Stephanus hanc cartam firmavit firmareque precepit; S. prioris Gausmari. S. Odonis. S. Guigonis. S. Pontii. S. Raconis. S. Gaufredi. S. Stephani de Sancto Cirico.